### Beslutninger

Forslaget blev på byrådsmødet den 25. juni 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA S

Begrundelse

I 2024 blev der i [adresse] etableret et CSR-kontrolteam i en toårig prøveperiode med det formål at bekæmpe social dumping blandt virksomheder, der arbejder for kommunen. Teamet har til opgave at sikre, at leverandører overholder gældende overenskomster og arbejdsvilkår, og at kommunen ikke – direkte eller indirekte – understøtter løndumping eller udnyttelse af arbejdskraft.

Evalueringen af indsatsen er entydig: Der er gennemført 140 kontroller, hvoraf 42 afslørede fejl og 30 blev klassificeret som grove overtrædelser. Det dokumenterer tydeligt, at social dumping forekommer i betydeligt omfang – og at kontrollen virker. Overtrædelserne findes indenfor de fleste områder særligt i bygge & anlægsbranchen, men også rengøring, transport og logistik, produktion og levering af fødevarer samt inden for jobformidling branchen.

Socialdemokratiet mener, at [adresse] har et særligt ansvar for at værne om det danske arbejdsmarked og sikre, at offentlige skattekroner ikke bidrager til unfair konkurrence, udnyttelse eller underminerede løn- og arbejdsvilkår. En permanentgørelse af CSR-kontrolteamet vil være en naturlig og nødvendig videreførelse af den sociale kontrakt, der kendetegner det danske velfærdssamfund.

Det er ikke blot en indsats for de enkelte arbejdstagere – herunder mange udenlandske, som er særligt udsatte – men også en indsats for de lokale virksomheder, der gør sig umage og konkurrerer på ordentlige vilkår.

Finansiering

Der afsættes 1,2 mio. kr. årligt til en permanent CSR-kontrolindsats, som viderefører teamets arbejde. Midlerne foreslås tilvejebragt gennem:

- Videreførelse af de nuværende midler fra forsøgsordningen (800.000 kr.)

- Indtægter fra bodsopkrævning i tilfælde af overtrædelser (400.000 kr.)

Hvis det ikke er muligt at finde finansieringen inden for ovenstående rammer, ønskes sagen belyst af forvaltningen, herunder med forslag til finansieringsmodeller

Forslag

- CSR-kontrolteamet gøres permanent fra 2026.

- Årligt budget på 1,2 mio. kr. til kontrol, opfølgning og rådgivning.

- Årlig offentlig afrapportering om indsatsens resultater.

På vegne af Socialdemokratiet i [adresse]

Ruth Johansen, medlem af kulturudvalget og medlem af udvalget for Sundhed og Omsorg

Michael Laursen, Politisk ordfører, formand for Økonomi- og Erhvervsudvalget og medlem af Teknisk Udvalg